Adunarea Generală a UDMR Târgu Mureș a decis joi, 21 martie, ordinea pe lista de candidați pentru Consiliul Local Târgu Mureș la alegerile locale care vor avea loc în luna iunie 2024.
Potrivit informațiilor furnizate de către președintele UDMR Târgu Mureș, Kovács Mihály Levente, primele 16 locuri ale listei vor fi ocupate de următorii candidați:
1. Kovács Mihály Levente (actual consilier județean);
2. Frunda Csenge Orsolya (actual consilier local);
3. Kelemen Atilla Márton (actual consilier local);
4. Kerekes Károly (fost deputat);
5. Karácsony Erdei Etel (fost consilier local);
6. Iszlai Tamás (actual consilier local);
7. Birtalan István Balázs (fost consilier județean);
8. Jakab István (actual consilier local);
9. W. Szabó Péter (actual consilier local);
10. Csíki Zsolt (fost consilier local);
11. Kakassy Blanka (actual consilier local);
12. Vajda György (fost consilier local);
13. Kovács Ákos;
14. Szabó Árpád (actual consilier local);
15. Venczi Vidor János (actual consilier local);
16. Ötvös Koppány Bulcsú.
"Conform Statutului și regulamentului aprobat de Consiliul Reprezentanților Unionali, până la mijlocul lunii aprilie fiecare organizație locală și județeană de la nivel național trebuie să își desemneze candidații. Potrivit calendarului aprobat de Consiliul Teritorial Permanent al UDMR Mureș, organizația locală municipală a UDMR Târgu Mureș a organizat în data de 21 martie Adunarea Generală. Delegații UDMR de la această Adunare Generală au votat lista de candidați pentru Consiliul Local Târgu Mureș. Această listă, conform Statutului, este deschisă de către președintele organizației municipale, iar conform votului pe pozițiile următoare se situează domnișoara Frunda Csenge Orsolya, Kelemen Atilla Márton, Kerekes Károly, Karácsony Erdei Etel și așa mai departe", a declarat vineri, 22 martie, pentru cotidianul Zi de Zi, Kovács Mihály Levente.
Referindu-se la obiectivul UDMR Târgu Mureș în ceea ce privește numărul de mandate din viitorul Consiliu Local Târgu Mureș, Kovács Mihály Levente a precizat că formațiunea politică pe care o reprezintă și-a propus "să mențină toate pozițiile câștigate în anul 2020 în administrația publică locală, la fiecare nivel".
"Știm că acest lucru va fi foarte greu, pentru că se preconizează o prezență foarte mare la vot", a arătat liderul UDMR Târgu Mureș.
În legislatura 2020-204, UDMR deține 11 din cele 23 de mandate de consilieri locali din Consiliul Local Târgu Mureș.
Vom reveni, cu alte decizii importante luate de către Adunarea Generală a UDMR Târgu Mureș.
Alex TOTH